### Beslutninger

Fremsendes til Børn og Unge-udvalget til behandling i henhold til beslutning i byrådets møde den 21. februar 2024.

###

BESLUTNINGSFORSLAG FRA BØRNE- OG UNGEBYRÅDET

Rigtig mange børn og unge føler sig ensomme og trives ikke særlig godt. I [adresse] er problemet blevet valgt som et af de 7 vilde problemer, der skal gøres en ekstra indsats for at løse. I Børne- og ungebyrådet mener vi, at en del af løsningen på det problem kunne være at få flere børn og unge til at blive en del af de stærke og positive fællesskaber, man får adgang til via fritidsaktiviteter som foreningsliv og frivilligt arbejde.

Det mener vi, fordi foreningsaktive unge i markant højere grad end ikke-foreningsaktive unge føler, at de har et godt liv. Unge i foreningslivet beskriver nemlig generelt deres foreningsengagement eller frivillige arbejde som vigtigt for deres trivsel. Fritidsaktiviteter er for de foreningsaktive unge på top tre over deres vigtigste fællesskaber - sammen med venner og familie (DUF's Ungeanalyse 2023).

59 % af de foreningsaktive unge tilkendegiver (Ibid.), at deres følelse af at være "god nok" bliver påvirket i positiv eller i meget positiv grad af deres fritidsaktivitet eller frivillige arbejde. Dette antyder et stort potentiale for trivselsforbedring, hvis det lykkes at tiltrække flere unge til foreningslivet og det frivillige arbejde.

I [adresse] har vi en meget velfungerende ungdomsskole og en masse lokale foreninger, der tilbyder en lang række fritidsaktiviteter til børn og unge. Det er et rigtig godt udgangspunkt for at gøre noget for børn og unges trivsel, men fra Børne- og ungebyrådets side mener vi, at der skal gøres en målrettet indsats for at få en større del af unge til at tage del i fællesskaberne.

Børne- og ungebyrådet foreslår derfor, at:

1. Styrke ungdomsskolen

a. ved at reklamere og kommunikere mere om den

b. ved at give unge større indflydelse på, hvad ungdomsskolen skal udbyde

2. Der arrangeres en struktureret turné for lokale foreninger, hvor disse får mulighed for at besøge skoler i deres lokalområder

Motivation af punkt 1:

Ungdomsskolen i [adresse] er allerede velfungerende, og i Børne- og ungebyrådet oplever vi, at unge, der benytter sig af ungdomsskolens tilbud, generelt er begejstrede for disse. Det er et rigtig godt udgangspunkt for en indsats, der skal gøre flere unge opmærksomme på ungdomsskolens eksistens og tilbud.

Konkret kunne vi blandt andet forestille os, at der blev gjort en tidligere og stærkere indsats end i dag for at gøre potentielt kommende elever opmærksomme på ungdomsskolen. Det kunne for eksempel ske ved, at man umiddelbart inden skolernes sommerferie gjorde en målrettet indsats over for elever i 6. klasse. En indsats, der kunne bestå af oplæg på skolerne om ungdomsskolen og alle de attraktive tilbud, som de unge efter sommerferien vil have mulighed for at benytte sig af. Her kunne man også tage unge med ud, som er aktive på et hold, for at få dem til at fortælle om hvorfor de bruger ungdomsskolen. Indsatsen kunne bakkes op med en kampagne på relevante sociale medier, hvor de potentielle elever får et indtryk af, hvad de kan opleve i ungdomsskolen.

Et andet element i arbejdet med at gøre ungdomsskolen endnu mere synlig og relevant kunne være at give vi unge større mulighed for indflydelse på de hold, der udbydes. Man kunne for eksempel gennemføre en brugerundersøgelse, hvor unge i hele [adresse] fik mulighed for at komme med forslag til, hvad de gerne så ungdomsskolen udbyde af hold. På denne måde kan man også sikre, at der er nok pladser på de hold, som mange unge gerne vil deltage i.

Vi ved, at ungdomsskolen allerede er hårdt presset, så dette kan kun lykkedes ved tilføring af ekstra økonomiske midler til den.

Motivation af punkt 2:

Som nævnt ovenfor er [adresse] rig på lokale foreninger og initiativer inden for nærmest alle områder af idræt, kultur og socialt arbejde. Men ligesom det er tilfældet med ungdomsskolen, oplever vi også på foreningsområdet, at kendskabet til de mange attraktive foreningstilbud kunne være betydeligt bedre.

Dette er heldigvis et godt udgangspunkt for en konkret indsats. Fra Børne- og unge-byrådets side foreslår vi derfor, at de lokale foreninger inviteres til at deltage i en struktureret turné i deres relevante lokalområde, hvor de på fastlagte datoer får mulighed for at besøge de lokale skoler og præsentere deres tilbud til eleverne.

Et tættere samarbejde mellem lokale foreninger og lokale skoler var egentlig allerede på tegnebrættet, da den seneste skolereform (heldagsskolen) blev lanceret. Vores oplevelse er imidlertid, at det dengang blev ved hensigterne, og der ikke blev ført ret mange konkrete initiativer ud i livet, men det var på ingen måde en dårlig ide. Vi forsøger nu at give de lokale foreninger en stærkere platform for at møde deres målgruppe, og få flere med i det stærke fællesskab, som det er at være i en forening.

Vi ved, at dette forslag ikke rammer alle typer af unge, og derfor er det vigtigt, at der ude på skolerne fortsættes med de mange gode initiativer der finder sted, så vi med tiden får alle unge med i fællesskabet.